TARYBOS REGLAMENTAS (EB) Nr. 1167/2008
2008 m. spalio 24 d.
iš dalies keičiantis ir atnaujinantis Reglamentą (EB) Nr. 1334/2000, nustatantį Bendrijos dvejopo naudojimo objektų ir technologijų eksporto kontrolės režimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Tarybos reglamente (EB) Nr. 1334/2000 (1) reikalaujama, kad dvejopo naudojimo objektams (įskaitant programinę įrangą ir technologijas) juos eksportuojant iš Bendrijos būtų taikoma veiksminga kontrolė.
(2)
Kad valstybės narės ir Bendrija galėtų laikytis tarptautinių įsipareigojimų, Reglamento (EB) Nr. 1334/2000 I priede nustatytas bendras dvejopo naudojimo objektų ir technologijų sąrašas, nurodytas to reglamento 3 straipsnyje, kuriuo įgyvendinama tarptautiniu lygiu sutarta dvejopo naudojimo objektų kontrolė, įskaitant Wassenaaro susitarimą, Raketų technologijos kontrolės režimą (MTCR), Branduolinių tiekėjų grupę (NSG), Australijos grupę ir Cheminio ginklo konvenciją (CWC).
(3)
Reglamento (EB) Nr. 1334/2000 11 straipsnyje numatyta, kad I ir IV priedai turi būti atnaujinami vadovaujantis atitinkamomis pareigomis ir įsipareigojimais bei bet kuriais jų pakeitimais, kuriuos kiekviena valstybė narė yra prisiėmusi kaip tarptautinių neplatinimo režimų ir eksporto kontrolės susitarimų narė arba ratifikuodama atitinkamas tarptautines sutartis.
(4)
Reglamento (EB) Nr. 1334/2000 I ir IV priedai turėtų būti iš dalies pakeisti, kad būtų atsižvelgta į Wassenaaro susitarimu, Australijos grupės ir MTCR priimtus pakeitimus po to, kai minėti priedai buvo iš dalies pakeisti Reglamentu (EB) Nr. 1183/2007 (2).
(5)
Kad eksporto kontrolės institucijoms ir ūkinės veiklos vykdytojams būtų lengviau naudotis nuorodomis, turėtų būti paskelbta atnaujinta suvestinė Reglamento (EB) Nr. 1334/2000 priedų redakcija.
(6)
Todėl Reglamentą (EB) Nr. 1334/2000 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1334/2000 priedai pakeičiami šio reglamento priedo tekstu.
2 straipsnis
Šis reglamentas įsigalioja trisdešimtą dieną nuo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2008 m. spalio 24 d.